आधे घण्टे गुजर गये। फिर कई लोगों से पूछा तो पता चला कि यह बाई–पास है और डलहौजी की बस का निश्चित नहीं है कि यहां से होकर ही गुजरे। अब तो दिमाग टेंशन में आ गया। मन कह रहा था कि रिक्शेवाला मिलता तो हिसाब करते। अब पठानकोट बस स्टेशन जाने के लिए एक आटो वाले से बात की तो वह रिजर्व चलने की बात करने लगा। तभी एक दूसरा आटो वाला मिला जो 20 रूपये सवारी के रेट पर हमें पठानकोट स्टेशन ले गया। इसके बाद कान पकड़कर पाँच बार उठा–बैठी लगाई कि अब किसी रिक्शेवाले के फेर में नहीं पड़ेंगे। वहाँ पहुँचे तो पता लगा कि जालन्धर से आकर डलहौजी जाने वाली एक बस लगी है। तुरन्त सवार हो गये। गेट के पास बैठे एक सज्जन ने सलाह दी कि काउण्टर से टिकट लेकर सीट नम्बर एलॉट करा लीजिए। मैं फिर से दौड़कर बाहर गया और टिकट लिया। बाद में पता चला कि इसकी कोई अनिवार्यता नहीं है। बस में बैठकर भी टिकट ले सकते हैं। पठानकोट से हिमाचल प्रदेश के अन्य स्थानों की तुलना में डलहौजी के लिए बसें कुछ कम संख्या में हैं। पंजाब में परिवहन निगम की सेवाएं निजी क्षेत्र को सौंप दी गयीं हैं।